ลักษณะการประกอบธุรกิจ

การเปลี่ยนแปลงและพัฒนาการที่สำคัญในส่วนที่เกี่ยวกับการประกอบธุรกิจและการบริหาร

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) ประกอบธุรกิจหลัก 4 สายงาน คือ

  1. สายงานธุรกิจโรงพิมพ์

ศักยภาพในการผลิตของส่วนโรงพิมพ์ในปี 2544 จากเดิมที่บริษัทได้ก่อสร้างอาคาร 2 ชั้น
พื้นที่ใช้สอย 6,200 ตารางเมตร บนที่ดินเนื้อที่ 5 ไร่ 56 ตารางวา ตั้งอยู่บนถนนชัยพฤกษ์
แขวงตลิ่งชัน เขตตลิ่งชัน กรุงเทพมหานคร เพื่อติดตั้งเครื่องจักรที่มีเทคโนโลยีที่ทันสมัย
โดยมีเป้าหมายที่จะให้โรงพิมพ์มีความพร้อมในการรองรับงานได้ครบถ้วนทุกขั้นตอนกระบวนการผลิต
เพื่อตอบสนองการผลิตสิ่งพิมพ์ที่มีคุณภาพ
และการให้บริการที่ประทับใจตามปรัชญาของโรงพิมพ์ที่ถือปฏิบัติมาตลอดระยะเวลาตั้งแต่เริ่มก่อตั้งโรงพิมพ์
จุดยืนทางด้านการตลาดที่สำคัญของสายงานธุรกิจโรงพิมพ์ คือ ตลาดงานพิมพ์คุณภาพสูง (High
Definition Color Printing) ทั้งในประเทศและต่างประเทศ
เพื่อให้บรรลุเป้าหมายดังกล่าวข้างต้น
สายงานธุรกิจโรงพิมพ์ได้มีการปรับปรุงและพัฒนาโครงสร้างพื้นฐาน (Infrastructure)
สู่ความเป็นเลิศทางด้านคุณภาพงานพิมพ์และการบริการทุกด้าน
อย่างสม่ำเสมอและต่อเนื่องมาโดยตลอด บริษัทได้ทำการวิจัยในการนำเทคโนโลยีใหม่ ๆ มาใช้
อาทิเช่น ระบบเครือข่ายคอมพิวเตอร์ความเร็วสูง ระบบ Storage Area Network (SAN)
ระบบ PDF-Work Flow สำหรับการผลิตงานกราฟฟิค (งาน Prepress)
ระบบการพิมพ์ไร้แอลกอฮอล์ การทำเล่มโดยใช้กาว Poly Uritane และการใช้หมึก Soy Ink
ในขั้นตอนการผลิต เป็นต้น

ตั้งแต่ปี 2544 เป็นต้นมา
สายงานธุรกิจโรงพิมพ์ได้ปรับเปลี่ยนเครื่องพิมพ์จากรุ่นเก่าที่มีอายุการใช้งานมานานและล้าสมัย
เป็นเครื่องพิมพ์รุ่นใหม่ที่มีเทคโนโลยีทันสมัยที่สุด
ประกอบด้วยระบบการจัดการงานพิมพ์ทุกขั้นตอนด้วยโปรแกรมที่ทันสมัย
ซึ่งได้ดำเนินการติดตั้งเมื่อกลางปี 2544 แล้วเสร็จทั้งหมดในไตรมาสแรกของปี 2545
และสายงานธุรกิจโรงพิมพ์ได้เพิ่มกำลังการผลิตโดยสั่งซื้อเครื่องพิมพ์ใหม่อย่างต่อเนื่อง
และเพื่อรองรับการขยายตัวของบริษัท ทุกสายงาน รวมไปถึงบริษัท
ได้จัดซื้อที่ดินติดกับโรงพิมพ์เพิ่มอีก 15 ไร่ ทำให้มีอาณาบริเวณเพิ่มขึ้นรวม 20 ไร่
เพื่อขยายการก่อสร้างอาคารคลังสินค้า 2 คลัง และอาคารสำนักงานของส่วนโรงพิมพ์
และย้ายสายงานธุรกิจสำนักพิมพ์มารวมอยู่ในบริเวณเดียวกัน ภายใต้โครงการ Amarin
Corporate Park ทำให้บริษัท มีพื้นที่ทำงานที่เพียบพร้อมทุกสายงานภายใต้บรรยากาศ
Corporate Park ที่ดีที่สุดแห่งหนึ่ง

ด้วยความมุ่งมั่นในการรักษาคุณภาพงานพิมพ์และการบริการดังกล่าวข้างต้น
ส่งผลให้สายงานธุรกิจโรงพิมพ์ได้รับรางวัลคุณภาพทางการพิมพ์ อาทิ Asian Print Awards,
Thailand Print Awards อย่างสม่ำเสมอในช่วงหลาย ๆ ปีที่ผ่านมานอกจากคุณภาพผลิตภัณฑ์แล้ว
สายงานธุรกิจโรงพิมพ์ยังคงมุ่งมั่นในการบริหารจัดการผลิตและบริการตามแนวทางสากลของ
ISO-90000

บริษัทได้จัดเตรียมโครงสร้างพื้นฐานเพื่อตอบสนองต่อกระแสการเปลี่ยนแปลงของเทคโนโลยีดิจิตอลที่จะมีบทบาทต่ออุตสาหกรรมการพิมพ์
ต่อเนื่องจากปี 2554 โดยได้ปรับปรุงระบบกระบวนการทำงาน
และพัฒนาบุคคลากรให้พร้อมรองรับวิถีทางของสื่อดิจิตอลที่จะต้องออกแบบระบบการทำงานเพื่อรับสื่อยุคใหม่
ซึ่งรวมถึงการปรับปรุงเครือข่ายคอมพิวเตอร์, การพัฒนาระบบสารสนเทศของบริษัท (Amarin
Content Warehouse – ACW) เพื่อสร้างฐานข้อมูลที่ผลิตโดยทุกสำนักพิมพ์ในเครืออมรินทร์
รองรับการสืบค้น และสนับสนุนการนำข้อมูลที่มีคุณภาพ
มาพัฒนาต่อยอดเกิดเป็นผลิตภัณฑ์ที่มีคุณค่าและหลากหลายในเวลาอันรวดเร็ว
ซึ่งเป็นหัวใจสำคัญของการรับข่าวสารในโลกยุคใหม่ในปัจจุบัน
ในส่วนของการผลิตงานพิมพ์แบบออฟเซ็ทสำหรับหนังสือเล่ม
ก็ยังคงดำเนินการภายใต้งานพิมพ์ออฟเซ็ทคุณภาพสูง (High-Definition Printing)
ซึ่งอาศัยความชำนาญและเทคโนโลยี เครื่องพิมพ์ที่ให้รายละเอียดสูงมากรวมถึงการผลิตปรู๊ฟสี
และแม่พิมพ์ที่ให้ความคมชัดสูง เพื่อถ่ายทอดถึงรายละเอียดจากต้นกำเนิด
ลงในงานพิมพ์ที่คมชัดเมื่อเทียบเคียงกับต้นฉบับ ดังที่ปรากฎเป็นผลงานของโรงพิมพ์ที่ผ่านมา อาทิ
สูจิบัตรงานศิลปะ โบราณวัตถุ พระเครื่อง รวมถึงหนังสือภาพถ่ายต่างๆ

นอกจากนี้ สายงานธุรกิจโรงพิมพ์ยังได้เร่งขยายสายการผลิตงานทำเล่มแบบปกแข็งคุณภาพดีเลิศ
(High Value Finishing) เพื่อรองรับงานสิ่งพิมพ์คุณภาพสูง ที่เป็น Segment
ซึ่งสิ่งพิมพ์แบบดิจิตอลไม่สามารถเข้าถึงได้ โดยทางโรงพิมพ์ได้ลงทุนเพิ่มเครื่องจักรทำเล่ม
เพื่อรองรับตลาดงานพิมพ์คุณภาพสูง ซึ่งเป็นงานผลิตที่สร้างสรรค์ด้วยฝีมือช่างที่พิถีพิถัน ประณีต
และมากด้วยประสบการณ์ความชำนาญ เพื่อให้เกิดคุณภาพงานที่สวยงามทั้งงานพิมพ์, รูปเล่มปกแข็งที่
ทรงคุณค่า และบรรจุภัณฑ์ที่งดงามดึงดูดสายตาของผู้พบเห็น

ในปี 2555 โรงพิมพ์ประสบความสำเร็จในการปฏิรูปกระบวนการผลิต ให้เกิดประสิทธิภาพสูงขึ้น
และเทคนิคทางวิศวกรรมอุตสาหการยังส่งผลให้โรงพิมพ์มีต้นทุนการผลิตที่ต่ำลง ตามที่คาดการณ์ไว้
ทีมงานเทคนิค และทีมงานวิศวกรรมยังคงช่วยให้โรงพิมพ์สามารถปรับใช้วัสดุ
และเทคโนโลยีใหม่ๆให้สามารถนำมาใช้งานกับเครื่องจักรเดิมที่มีอยู่
และการพัฒนาดังกล่าวยังช่วยให้ทีมขายสามารถกำหนดเวลาผลิต ที่รัดกุม
และตอบสนองต่อความคาดหวังของลูกค้าได้เป็นอย่างดียิ่ง
ดังนั้นในปีนี้ทางโรงพิมพ์จึงประสบผลสำเร็จในการดำเนินงานอย่างสูง
จนมียอดขายสูงสุดเป็นประวัติการณ์ และมีผลกำไรที่ดี

Amarin Publishing Services – APS

เป็นหน่วยงานที่รับจ้างผลิตงานพิมพ์ มีความหลากหลายรูปแบบและครบวงจร
ที่สร้างสรรค์ตั้งแต่การออกแบบแนวคิด (Conceptual Design) จัดทำเนื้อหา
ออกแบบและจัดอาร์ตเวิร์ก ถ่ายภาพ การปรับแต่งรีทัชภาพ การปรับแก้ไขโทนสีของภาพถ่าย
(Color Enhancement) เป็นบริการที่เชื่อมต่อกับกระบวนการผลิตสิ่งพิมพ์
ไปจนถึงสื่อดิจิตอลและสื่ออิเล็กทรอนิกส์ในรูปแบบต่างๆ โดยมีบริการ Digital Publishing
Services – DPS
ซึ่งควบคุมคุณภาพการผลิตสื่อยุคใหม่ให้สำเร็จตามความประสงค์ภายใต้งบประมาณที่ลูกค้าพึงพอใจ
อาทิ e-book หรือ Digital Publishing และ Tablet Publishing
ทำให้ตอบสนองความต้องการของลูกค้าโรงพิมพ์ได้ครอบคลุมกว้างขวางยิ่งขึ้น ทั้งหน่วยงานราชการ
องค์กรเอกชน และลูกค้ารายย่อยที่ต้องการงานพิมพ์คุณภาพสูง
รวมถึงผู้ที่ต้องการสื่อในหลากหลายรูปแบบ

2. สายงานนิตยสาร

-   ปี 2533 บริษัทรับโอนการผลิตและการจำหน่ายนิตยสารมาจากบริษัท บ้านและสวนและแพรว
    จำกัด และบริษัท จัดจำหน่ายสิ่งพิมพ์ จำกัด ได้แก่ นิตยสารบ้านและสวน นิตยสารแพรว
    และนิตยสารแพรวสุดสัปดาห์

-   ปี 2534 บริษัทได้ออกวางตลาดนิตยสารรายเดือนฉบับใหม่ชื่อ LIFE & DECOR

-   ปี 2535 ได้ผลิตนิตยสารสำหรับสุภาพบุรุษฉบับใหม่ออกวางตลาด ชื่อนิตยสาร “TRENDY MAN”
    แต่บริษัทได้ยุติการผลิตนิตยสารทั้ง 2 ฉบับได้แก่ LIFE & DECOR และ TRENDY MAN
    ตั้งแต่เดือนสิงหาคม 2541

-   ปี 2541 บริษัทได้ออกนิตยสารรายปักษ์ฉบับใหม่ ชื่อนิตยสาร “ชีวจิต”
    สำหรับทางเลือกใหม่เพื่อสุขภาพ

-   ปี 2544 บริษัท ได้ออกนิตยสารใหม่เป็นการนำเสนอข้อมูลเกี่ยวกับอาหารและสุขภาพ
    ชื่อนิตยสาร “Health & Cuisine” และในเดือนสิงหาคม
    บริษัทได้ซื้อลิขสิทธิ์ในการจัดทำนิตยสาร National Geographic ซึ่งเป็นนิตยสารระดับโลก
    มาจัดทำเป็นฉบับภาษาไทย
    เพื่อให้คนไทยได้มีโอกาสสำรวจและเรียนรู้โลกในหลายแง่มุมเท่าเทียมกับประเทศต่าง ๆ
    ทั่วโลก

-   ปี 2546 บริษัทได้ออกนิตยสารฉบับใหม่ชื่อนิตยสาร ROOM เป็นนิตยสารการแต่งบ้านแนวใหม่

-   ปี 2547 บริษัทได้ออกนิตยสารใหม่คือนิตยสาร WE
    เป็นนิตยสารสำหรับผู้มีความรักและแผนครองชีวิตคู่

-   ปี 2548 บริษัทได้ดำเนินการจัดซื้อลิขสิทธิ์นิตยสาร Real Parenting
    ซึ่งเป็นนิตยสารเกี่ยวกับแม่และเด็กที่มียอดจำหน่ายสูงเป็นอันดับหนึ่งในกลุ่มนิตยสารแม่และเด็กในประเทศสหรัฐอเมริกา
    มาจัดพิมพ์เป็นฉบับภาษาไทย ด้วยจุดมุ่งหมายเพื่อส่งเสริมคุณค่าและสายสัมพันธ์ของครอบครัว

-   ปี 2549 บริษัท ได้ดำเนินการจัดซื้อลิขสิทธิ์นิตยสาร Shape
    เป็นนิตยสารสำหรับผู้หญิงยุคใหม่ที่ใส่ใจสุขภาพและความงาม
    เพื่อส่งเสริมรูปแบบชีวิตที่มีแต่ความสดชื่น กระตือรือร้น กระฉับกระเฉง
    และได้พิมพ์ฉบับสุดท้ายในเดือนธันวาคม 2553

-   ปี 2550 บริษัทได้ออกนิตยสารผู้หญิงฉบับใหม่คือ นิตยสาร InStyle ซึ่งมีเนื้อหาเกี่ยวกับแฟชั่น
    ความงาม คนดังและไลฟ์สไตล์ โดยได้ซื้อลิขสิทธิ์มาจากบริษัท Time Inc. (USA)

-   ปี 2551 บริษัทได้ออกนิตยสารซึ่งเป็นเคล็ดลับสู่ความสุขและความสำเร็จ คือ นิตยสาร
    Secret ที่จะเป็นอาหารใจของคนไทยทั้งประเทศ

-   ปี 2553 บริษัทได้ออกนิตยสาร my home
    ซึ่งมีเนื้อหาเกี่ยวกับการตกแต่งบ้านสวยด้วยตนเองในราคาที่คุณทำได้

-   ปี 2554 บริษัทได้ออกนิตยสาร lemonade ซึ่งเป็นนิตยสารรายปักษ์สำหรับผู้หญิงยุคใหม่
    ที่ต้องการดูแลตนเองแบบ 360 องศา

งานแฟร์

บ้านและสวนแฟร์ งานแฟร์ของคนรักบ้านและสวนระดับประเทศ
จัดโดยนิตยสารบ้านและสวนอย่างต่อเนื่องมาเป็นปีที่ 13
ได้รับการตอบรับและประสบความสำเร็จสูงสุดอย่างต่อเนื่อง
สามารถตอบสนองความต้องการเกี่ยวกับบ้านและสวนได้ครบทุกด้าน
โดดเด่นด้านการออกแบบและแนวคิดที่หลากหลายและแตกต่าง มีงานดีไซน์ที่เป็นเอกลักษณ์เฉพาะ
สินค้ามากมายทั้งของแต่งบ้านและสวน ต้นไม้นานาพรรณจากบริษัทชั้นนำของประเทศ
“รวมงานดีไซน์หลากหลาย ทันสมัยสำหรับคนรักบ้านและสวน”

บริษัทได้จัดงานประจำปี ในชื่อ “บ้านและสวนแฟร์” ซึ่งจัดขึ้นครั้งแรกในปี พ.ศ.2543
เนื่องในโอกาสครบรอบวันเกิดปีที่ 25 ของนิตยสาร “บ้านและสวน”
ความสำเร็จของงานในครั้งนั้นพบว่า มีผู้เข้าร่วมแสดงสินค้าและผู้เข้าชม
เป็นจำนวนมากเกินความคาดหมาย
นอกจากนั้นยังมีจดหมายจากผู้อ่านเป็นจำนวนมากเรียกร้องให้จัดงานเช่นนี้เป็นประจำทุกปี

“บ้านและสวนแฟร์ 2012” มาพร้อมกับแนวคิด “ยากเพื่อง่าย” โดยมีไฮไลท์เด็ดประจำปี เช่น
ชมบ้านตัวอย่าง ไอเดียหลากหลายกับหมู่บ้านโมดูลาร์ บ้านรังนก บ้านบนต้นไม้
และห้องทำงานในสวน เดินชมสวนอย่างเต็มอิ่ม กับ “10 สวนป่าในเมือง” และ “20
ไอเดียสวนกระถาง” บ้านไอเดีย (หนีน้ำ) แต่งเองได้ ในคอนเซ็ปต์ “น้ำมาเราก็ยก
น้ำลดเราก็วาง” โดยนิตยสาร my home นอกจากนี้ยังมีโซน Garden of Ideas
จัดสวนด้วยไอเดียหลากหลายโดยสำนักพิมพ์บ้านและสวนอีกด้วย

Health Cuisine&Beauty Festival ในปี 2555 มีการจัดงาน Health, Cuisine &
Beauty Festival จำนวน 2 ครั้งดังนี้

Health, Cuisine & Beauty Festival ครั้งที่ 8 จัดขึ้นในวันที่ 4 - 8 กรกฎาคม 2555 ณ
เพลนนารีฮอลล์
ศูนย์การประชุมแห่งชาติสิริกิติ์เป็นงานแฟร์เพื่อผู้หญิงอันดับหนึ่งของประเทศที่คัดสรรความพิเศษมาฝากผู้รักสุขภาพและความงาม
โดยการผนึกกำลังของนิตยสารผู้หญิงระดับแถวหน้าในเครืออมรินทร์ ฯ นำทีมโดย Health &
Cuisine แพรว ชีวจิต และ Lemonade

Health & Cuisine
จำลองบรรยากาศห้องครัวเพื่อเป็นเวทีกิจกรรมแสดงการประกอบอาหารตลอดระยะเวลา 5 วัน
โดยทีมอาหาร Health & Cuisine Chef Talent 2011 รวมทั้งเซเลบริตี้ชื่อดังไม่ว่าจะเป็น
ผู้พันเบิร์ด – พันโทวันชนะ สวัสดี ดีเจบุ๊คโกะจากคลื่น 94 EFM
และยังมีการออกกำลังกายแนวใหม่โดยนิตยสารชีวจิต อาทิ ยางยืดลดเซลลูไลต์ โยคะหน้าเด็ก
ฤาษีดัดตนแก้สิวช่วยหน้าใส กระโดดเชือกเสริมหัวใจแกร่งพร้อมโชว์รำกระบองชุดพิเศษ
ทิปและทริคแฟชั่นจากนิตยสาร Lemonade ตะลุยช็อปแฟชั่นชิ้นเด็ดราคาสบายกระเป๋า
สอนเทคนิคเมคอัพแก้ปัญหารูปหน้า
พร้อมคุยกับดาราสาวที่มาถ่ายทอดเทคนิคมิกซ์แอนด์แมตซ์โดยลูกเกด-จิรดา โยฮารา และเอมี่
กลิ่นประทุม

นอกจากนี้ยังมีสินค้าและบริการเรื่องสุขภาพ อาหาร แฟชั่น ความงามครบวงจรกว่า 300 ร้านค้า
ให้ทุกท่านได้เลือกชมและช็อปอย่างจุใจสมกับการเป็นงานแฟร์ที่ยิ่งใหญ่ที่สุดแห่งปี

Health, Cuisine & Beauty Festival ครั้งที่ 9 จัดในวันที่ 3 - 11 พฤศจิกายน 2555 ณ
ชาเลนเจอร์ฮอลล์ เมืองทองธานี จัดขึ้นอย่างยิ่งใหญ่ส่งท้ายปีคู่กับงานบ้านและสวนแฟร์ สำหรับ
Health, Cuisine and Beauty Festival
งานแฟร์สุดยิ่งใหญ่ของคนรักสุขภาพและความงามซึ่งจัดบนพื้นที่มหึมาของชาเลนเจอร์ฮอลล์
เมืองทองธานี

ครั้งนี้นิตยสารขายดีในครอบครัวอมรินทร์ต่างทุ่มเทกับการเตรียมงานเต็มที่
ทั้งมินิคอนเสิร์ตโดยศิลปินดังจากฝั่งแพรว โชว์รำกระบองสุดพิเศษ โยคะหน้าเด็ก
และนวดหน้าเด้งตำรับศรีวิชัยจากชีวจิต สาธิตความสวยงามคุ้มค่าในราคาสบายกระเป๋าโดยทีมงาน
Lemonade และที่พลาดไม่ได้คือ กิจกรรมดีๆ จากนิตยสาร Health & Cuisine ไม่ว่าจะเป็น
“ม็อกเทล จิบอร่อยเพื่อสุขภาพ” จากอนันตรา ริเวอร์ไซด์ รีสอร์ท แอนด์ สปา และโชว์
“บะหมี่ดึงมือ จากติ่น ไท่ ฝู” พร้อมกับ “ไอติมผัดเจ้าดังอย่าง Freshy Freeze”
รวมทั้งการแข่งขันรอบชิงชนะเลิศเพื่อค้นหาสุดยอด “Health & Cuisine Chef Talent 2012”

นอกจากนี้ยังมีสินค้าและบริการเรื่องสุขภาพ ความสวยความงามครบวงจรร่วม 300
ร้านค้าให้ทุกท่านได้เลือกชมและช็อปอย่างจุใจสมศักดิ์ศรีงานแฟร์ยิ่งใหญ่แห่งปี

3. สายงานหนังสือเล่ม

หนังสือเล่ม นับตั้งแต่ปี 2536 จากเดิมที่ธุรกิจสายสำนักพิมพ์มีเพียงนิตยสาร 5 ฉบับ
ก็ได้ขยายตัวเข้าสู่ธุรกิจหนังสือเล่มทั้งชนิดปกอ่อนและปกแข็ง
เพื่อตอบสนองกลุ่มเป้าหมายให้ครบทุกกลุ่ม
โดยเพิ่มสายผลิตภัณฑ์ใหม่และจัดตั้งกองบรรณาธิการสำนักพิมพ์ต่าง ๆ ขึ้นได้แก่

แพรวสำนักพิมพ์

แพรวสำนักพิมพ์เน้นผลิตวรรณกรรมไทยและวรรณกรรมแปล ครอบคลุมประเภทงาน เรื่องสั้น
นวนิยาย บทกวี สารคดี บทความ และสาระบันเทิง ภายใต้ปรัชญาการทำงาน
การอ่านคือรากฐานที่สำคัญ มากว่า 20 ปี โดยมีผลงานครองความนิยมตลอดกาล อาทิ
นิทานเวตาล, รหัสลับดาวินชี และผลงานเกียรติยศประจำปี ชุด
วรรณกรรมสร้างสรรค์ยอดเยี่ยมแห่งอาเซียน (ซีไรต์) ฉบับปกแข็ง 6 เล่ม
ประกอบไปด้วยเพียงความเคลื่อนไหว, ขุนทอง...เจ้าจะกลับเมื่อฟ้าสาง, ใบไม้ที่หายไป,
ม้าก้านกล้วย, ความสุขของกะทิ, ลับแล,แก่งคอย และชุดผลงานของวิลเลียม เชกสเปียร์
ฉบับปกแข็ง 4 เล่ม ประกอบด้วย หรรษาราตรี, พายุพิโรธ, แมคเบธ และราตรีนิมิตกลางคิมหันต์

สำนักพิมพ์แพรวเพื่อนเด็ก

สำนักพิมพ์แพรวเพื่อนเด็กเน้นผลิตหนังสือสำหรับเด็กวัย 0-8 ปี ทั้งนิทาน
หนังสือฝึกทักษะเสริมความรู้ และคู่มือผู้ปกครองและคุณครู เพื่อเสริมสร้างจินตนาการ
ตอบสนองต่อพัฒนาการเรียนรู้ รวมถึงเป็นสื่อสร้างสัมพันธ์ภายในครอบครัว
โดยเน้นให้พ่อแม่อ่านหนังสือให้ลูกฟัง เพื่อเสริมศักยภาพหลายๆด้านของเด็ก อาทิ สติปัญญา อารมณ์
และจริยธรรม ปกที่ติดอันดับขายดีได้แก่ ชุดคาบเรียนงานประดิษฐ์ของคิมชุงวอน,
ชุดสติ๊กเกอร์หรรษา...พัฒนา IQ-EQ-CQ, ชุดหนูน้อยวาดเส้น...เล่นสีสัน, 1.2.3 มานับเลขกัน
และของเล่นจากไม้ ของใช้จากต้น เป็นต้น

สำนักพิมพ์แพรวเยาวชน

สำนักพิมพ์แพรวเยาวชนจัดพิมพ์วรรณกรรมเยาวชนชั้นดีทั้งไทยและเทศ
เพื่อเสริมสร้างจินตนาการและปลูกฝังรสนิยมการอ่านที่ดีและมีคุณภาพให้แก่เยาวชนไทย
ปกที่ติดอันดับขายดีได้แก่ อินเฮริแทนซ์, ฮอบบิท, ลอร์ด ออฟ เดอะ ริงส์, ชาร์ล็อต
แมงมุมเพื่อนรัก, เกาะที่มีความสุขที่สุดในโลก และส้มสีม่วง เป็นต้น

สำนักพิมพ์บ้านและสวน

สรรค์สร้างสารพันความรู้ที่เกี่ยวกับบ้าน สวน พรรณไม้ งานช่างและงานประดิษฐ์ต่างๆ
เพื่อเสริมสร้างความรู้ความเข้าใจในงานก่อสร้าง สถาปัตยกรรมและการออกแบบ การปรับปรุง
ซ่อมแซม สร้างเสริม บำรุงดูแลบ้าน สวน และพรรณไม้ต่างๆ รวมถึงการสร้างค่านิยมและรสนิยมที่ดี
เพื่อให้ทุกคนได้ใช้ชีวิตอย่างรื่นรมย์และมีความสุข หนังสือที่ติดอันดับขายดีได้แก่ หนังสือชุด 12
แบบแต่งบ้านและจัดสวน, หนังสือชุด I love home, I love garden และ I love plant,
หนังสือคู่มือการจัดและตกแต่งบ้านและการจัดสวน อาทิ Make Me Home, Garden Element,
Tropical Modern Home, ซื้อบ้านได้ถูกใจ, สร้างบ้านได้ตรงใจ, สวนหลากสไตล์, Small &
Smart Garden, Fern Mania, Orchid Mania หนังสือชุดงานฝีมือต่างๆ อาทิ Napkin
Decoupage, Teddy Bear Painting และหนังสืองานฝีมือที่แปลจากภาษาญี่ปุ่น

สำนักพิมพ์อมรินทร์ธรรมะ

สำนักพิมพ์อมรินทร์ธรรมะมุ่งเน้นผลิตหนังสือธรรมะที่เข้าใจง่าย นำไปใช้ได้จริง
เพื่อพัฒนาคุณภาพชีวิตและจรรโลงคุณธรรมอันดีงามของสังคม รวมถึงหนังสือธรรมะสำหรับคนรุ่นใหม่
ธรรมะภาคปฏิบัติที่รู้ลึก รู้จริง เพื่อยกจิตเข้าสู่เส้นทางอริยะ ปกที่ติดอันดับขายดีได้แก่
นิพพานระหว่างวัน, ภารกิจdelete กรรม, คนตายกลับบ้านได้, นี่หรือเมืองพุทธ,
สวดทันทีสุขทันใจ, อัศจรรย์แห่งนิพพาน

สำนักพิมพ์อมรินทร์คอมมิกส์

สำนักพิมพ์อมรินทร์คอมมิกส์เน้นผลิตหนังสือความรู้สำหรับเด็ก ทั้งในรูปแบบการ์ตูน หนังสือภาพความรู้
และสารคดีที่อ่านสนุก โดดเด่นด้วยภาพลายเส้นสวยงาม ควบคู่ไปกับสารประโยชน์
เกร็ดความรู้ที่เหมาะสำหรับการเรียนรู้ของเด็ก ปกที่ติดอันดับขายดีได้แก่ สารคดีชุดเราคืออาเซียน,
การ์ตูนความรู้ชุด วิทยาศาสตร์ฉลาดรู้, ไดโนเสาร์ Pop-up เป็นต้น

สำนักพิมพ์อมรินทร์ CUISINE

สำนักพิมพ์อมรินทร์ CUISINE มุ่งผลิตและนำหนังสืออาหารหลายประเภท ทั้งอาหารไทย
อาหารนานาชาติ ขนม และเครื่องดื่ม เป็นเมนูเพื่อสุขภาพที่ผ่านการทดสอบเรื่องรสชาติอย่างพิถีพิถัน
เพื่อยืนยันว่า อาหารอร่อยคุณเองก็ทำได้ ปกที่ติดอันดับขายดี ได้แก่ 50 เมนูกินให้ผอมภายใน 30
วัน, Hot & Cold Dessert, ชุดจานเด็ด, หมูทำอะไรก็อร่อย เล่ม 2

สำนักพิมพ์อมรินทร์ HOW-TO

สำนักพิมพ์อมรินทร์ HOW – TO มุ่งผลิตหนังสือทั้งแนวจิตวิทยาและการพัฒนาตนเอง การงาน
การเงิน และการบริหาร ที่มีเนื้อหาเข้าใจง่ายและนำไปปฏิบัติได้จริง ปกที่ติดอันดับขายดี ได้แก่
เดอะ เมจิก, จิบกาแฟ ท่องเน็ต เล่นหุ้น...ก็รวยได้, ฮวงจุ้ยดี งานนี้มีแต่รุ่ง, วิชาเศรษฐี,
คู่มือเป็นนางร้ายให้คนรัก นอกจากนั้นยังมีหนังสือชุด Life+Style เพื่อตอบโจทย์ชีวิตคนเมืองอย่าง
Lifestyle Manual และสวยเป๊ะ 100 สิ่งเพื่อผู้หญิงดูดี

สำนักพิมพ์อมรินทร์สุขภาพ

สำนักพิมพ์อมรินทร์สุขภาพมุ่งเน้นสาระความรู้ด้านสุขภาพทั้งกายและใจ
โดยนำเสนอเนื้อหาจากผู้เชี่ยวชาญซึ่งรู้ลึกรู้จริงเรื่องสุขภาพ
เพื่อให้ผู้อ่านสามารถนำไปประยุกต์ใช้ดูแลสุขภาพตนเองและคนรอบข้างได้ ปกที่ติดอันดับขายดี ได้แก่
ยิ่งนอนยิ่งผอม, เสกปุ๊บสวยปั๊บสไตล์เกาหลี, ผอมได้ไม่ต้องอด, พลังแห่งโยคะนิทรา,
เรื่องมะเร็งที่หมอไม่ได้บอกคุณ

แพรวสำนักพิมพ์ท่องโลก

แพรวสำนักพิมพ์ท่องโลกมุ่งผลิตหนังสือคู่มือท่องเที่ยว (Guidebook) และสารคดีท่องเที่ยว
ซึ่งรวบรวมทั้งสาระและความบันเทิง เติมประสบการณ์ บอกเล่าความประทับใจ
รวมทั้งเป็นแรงบันดาลใจในการท่องเที่ยวให้กับผู้อ่าน ปกที่ติดอันดับขายดี ได้แก่ เซียนโตเกียว,
มีโลกให้ลูกวิ่งเล่น, ฮิป ชิค ชิล เที่ยวกินริมน้ำ

สำนักพิมพ์อรุณ

สำนักพิมพ์อรุณมุ่งผลิตนวนิยายโดยนักเขียนที่ครองความนิยมของนักอ่าน เช่น ผลงานของกิ่งฉัตร,
ปิยะพร ศักดิ์เกษม, จุฑารัตน์ และผลิตนวนิยายรักสำหรับนักอ่านรุ่นใหม่ เช่น ชุดอุ่นไอรัก และชุด
Love Square ปกที่ติดอันดับขายดี ได้แก่ ลีลาวดีเพลิง, ปลายฝนต้นรัก, นางร้าย...ที่รัก

สำนักพิมพ์ National Geographic

สำนักพิมพ์ที่นำเสนอความรู้หลากหลายสาขาและเรื่องราวน่าสนใจรอบตัว
ไม่ว่าจะเป็นเนื้อหาด้านภูมิศาสตร์ วิทยาศาสตร์ ธรรมชาติวิทยา การท่องเที่ยว ประวัติศาสตร์
หรืออารยธรรม ฯลฯ ปกที่ติดอันดับขายดีได้แก่ พลิกประวัติศาสตร์โลก, ไขปริศนากำเนิดมนุษย์
และหนังสือชุดมรดกโลก The Great Book of World Heritage ผลงานล่าสุดของสำนักพิมพ์
ได้แก่ Answer Book ตอบทุกคำถามที่คุณอยากรู้ และ 100 Journeys of a Lifetime
สุดยอดแผนที่เที่ยวรอบโลก

สำนักพิมพ์นิตยสารแพรว

จัดทำพ็อกเกตบุ๊กที่ให้สาระและความบันเทิง ตลอดจนเรื่องราวความงาม แฟชั่นทันยุคสมัย
จากเนื้อหาและบทความในหน้านิตยสารแพรวที่ได้ความนิยมจากผู้อ่าน หรือเรื่องราวชีวิต
ข้อคิดจากบุคคลที่มีชื่อเสียงในแวดวงต่างๆ ของสังคม ปกที่ติดอันดับขายดีได้แก่ 101
เคล็ดลับกินอย่างไรให้แข็งแรงและอ่อนเยาว์, ล่องเรือลุยอะแลสกา ซ่าต่อที่นิวยอร์ก,
ตะลุยไอร์แลนด์...ดินแดนเจ้าเสน่ห์, แหวกส่าหรีสีสวย, แบกเป้ตะลุยเดี่ยวเที่ยว India,
Lonely in Capetown บุกเดี่ยวตะลุยเคปทาวน์, 101 เคล็ดลับฟิต & เฟิร์ม ที่คุณก็ทำได้

สำนักพิมพ์อมรินทร์

สำนักพิมพ์อมรินทร์มุ่งผลิตหนังสือคุณภาพแนวสาระความรู้เพื่อให้ผู้อ่านมีความรู้รอบด้าน
ทั้งหนังสือความรู้ที่อ่านสนุก มีสาระ และงานวิชาการที่มีข้อมูลถูกต้อง น่าเชื่อถือ และนำไปอ้างอิงได้
ปกที่ติดอันดับขายดี ได้แก่ จดหมายจากผู้นำ, Survivor ฝรั่งเศส, Survivor เยอรมัน,
อาเซียน รู้ไว้ ได้เปรียบแน่ และ คำจีน สยาม

สำนักพิมพ์ Springbook

สำนักพิมพ์ของคนรุ่นใหม่ วัยรุ่น นักศึกษา และคนทำงานตอนต้น ที่นำเสนอเรื่องไอเดีย
ความคิดสร้างสรรค์ และแรงบันดาลใจ ด้วยรูปแบบหนังสือที่หลากหลายทั้งความเรียง การ์ตูน
นิยายภาพ วรรณกรรมเดินทาง วรรณกรรมแปล และสมุดบันทึก ฯลฯ
โดดเด่นด้วยการออกแบบปกและรูปเล่มที่ทันสมัย ภายใต้แนวคิดที่ว่า
“หนังสือที่จะทำให้คุณกระโดดได้สูงขึ้น” ปกที่ติดอันดับขายดี ได้แก่
กาลครั้งหนึ่งทุกสถานที่เคยมีความรัก, เพราะเป็นวัยรุ่นจึงเจ็บปวด, มนุดกลม,
ไม่สนว่าเก่งมาจากไหน เป็นต้น

สำนักพิมพ์ Kids ฉลาด

สำนักพิมพ์ Kids ฉลาด มุ่งผลิตหนังสือฝึกทักษะ แบบเรียน
และสื่อการเรียนรู้สำหรับเด็กตั้งแต่ปฐมวัยถึงประถมศึกษา
มุ่งผลิตหนังสือราคาย่อมเยาให้สามารถไปถึงมือเด็กทุกกลุ่มเป็นวงกว้าง ปกที่ติดอันดับขายดีได้แก่
ชุดคัดลายมือ (คัดไทย, คัดอังกฤษ, คัดเลข), ชุดระบายสีผัก-ผลไม้ เป็นต้น

สำนักพิมพ์ Spell

สำนักพิมพ์ Spell จัดพิมพ์วรรณกรรมสำหรับวัยรุ่นจากทั่วทุกมุมโลก
เปรียบเหมือนสะพานที่เชื่อมโลกแห่งความเป็นจริงกับโลกเหนือจริงในจินตนาการเข้าไว้ด้วยกัน
ปกยอดนิยม ได้แก่ สโนว์ไวท์ & พรานป่าในศึกมหัศจรรย์ และ สมุดบันทึกมนตร์ดำ

4. สายงานแอ็กทีฟอมรินทร์

เดิมชื่อสายงานพัฒนาธุรกิจได้เริ่มก่อตั้งเมื่อ พ.ศ. 2539
วัตถุประสงค์เพื่อเป็นการส่งเสริมอาชีพและส่งเสริมกระบวนการเรียนรู้ให้กับสมาชิกนิตยสารในเครือบริษัทและสมาชิกของสังคมโดยรวม
ปัจจุบันมีธุรกิจที่สำคัญได้แก่

ฝ่ายอมรินทร์แทรเวล

จากจุดเริ่มต้นในการจัดโปรแกรมท่องเที่ยวสำหรับผู้อ่านนิตยสารในเครือของบริษัท
ที่ได้รับการตอบรับอย่างดี
ทำให้มีการพัฒนาไปเป็นเป็นการทำธุรกรรมการจัดบริการท่องเที่ยวในนามของ “อมรินทร์ทัวร์”
ซึ่งเป็นการบริการที่เน้นคุณภาพของการบริการและความแปลกใหม่ของสถานที่ท่องเที่ยวอย่างเต็มรูปแบบทั้งในและนอกประเทศ
โดยให้บริการทั้งแก่ลูกค้าในลักษณะขององค์กรและลูกค้าทั่วไป

ในปี 2555 นี้ “อมรินทร์ทัวร์” จัดให้เป็นปีของการท่องเที่ยวทัศนศึกษาไปยังสถานที่อันได้ชื่อว่า
“มรดกโลก (world heritage)” อันจะประกอบด้วยสถานที่สำคัญต่างๆ ทั่วโลกตลอดทั้งปี เช่น
ราชสถานแห่งอินเดีย มรดกโลกแห่งเกาะคิวชิว ชิโกกุ และฮอนชู
วัฒนธรรมแห่งลุ่มน้ำลัวร์ในฝรั่งเศส ธรรมชาติอันน่าทึ่งแห่งทุ่งซาฟารีในเคนยา ฯลฯ
ซึ่งการเดินทางไปยังสถานที่อันเป็นมรดกโลกในครั้งนี้
ยังมีมัคคุเทศก์กิตติมศักดิ์ผู้ทรงความรู้และมีความเชี่ยวชาญในแต่ละสถานที่
มาเป็นผู้ให้ความรู้เกี่ยวกับวัฒนธรรมและประวัติศาสตร์ที่ถูกต้องแก่ผู้เดินทางอีกด้วย

นอกจากนี้ในปีที่ผ่านมา “อมรินทร์ทัวร์” ยังขยายการท่องเที่ยวในรูปแบบที่สนุกสนาน
และผจญภัยในนามของ “Festive Tour”
เพื่อตอบสนองต่อกลุ่มนักเดินทางที่ต้องการประสบการณ์ในการเดินทางท่องเที่ยวอันเป็นเอกลักษณ์
ซึ่งก็ได้รับการตอบรับที่ดีมากจากลูกค้าเช่นกัน

ฝ่ายอมรินทร์เทรนนิ่ง

“อมรินทร์เทรนนิ่ง” เป็นหน่วยงานที่เกี่ยวกับการจัดอบรมสัมมนา ภายใต้แนวความคิด “Learning
for Better Living” ภายใต้หมวดความรู้ต่างๆ เช่น หมวดการทำอาหาร
หมวดการฝึกอาชีพและงานฝีมือ หมวดการพัฒนาทักษะ หมวดสุขภาพกายและใจ
หมวดเด็กและเยาวชน และหมวดบ้านและสวน
ซึ่งเป็นที่ยอมรับและไว้วางใจจากผู้เข้าอบรมถึงคุณภาพของการอบรมสัมนา

นอกจากนี้ “อมรินทร์เทรนนิ่ง” ยังได้เป็นผู้จัดอบรมและสัมมนาในหัวข้อต่างๆ
ทั้งในและนอกสถานที่แก่หน่วยงานทั้งภาครัฐ และเอกชนอีกด้วย

ฝ่ายอมรินทร์เทเลวิชั่น

ฝ่ายงาน “อมรินทร์เทเลวิชั่น”
เป็นหน่วยงานที่รับผิดชอบดูแลการดำเนินธุรกิจการผลิตรายการโทรทัศน์ โดยในปี 2555 นี้
ได้มีการผลิตรายการเพื่อออกอากาศทั้งสิ้น 2 รายการ ได้แก่

รายการคลับสุขภาพ

รายการวาไรตี้เกี่ยวกับการดูแลสุขภาพทั้งกายและใจ โดยการสนับสนุนข้อมูลจากนิตยสารชีวจิต และ
Health & Cuisine ที่ออกอากาศต่อเนื่องมาจนก้าวสู่ปีที่ 7 ออกอากาศทุกวันอังคาร เวลา
16:15 - 16:30 น. ทางสถานีโทรทัศน์สีกองทัพบกช่อง 7 โดยมีนางสาวจีรนันท์ มะโนแจ่ม (ยุ้ย)
เป็นพิธีกรประจำรายการและตั้งแต่เดือนมกราคม 2556
ได้ยุติการออกอากาศทางสถานีโทรทัศน์สีกองทัพบกช่อง 7

รายการเรื่องเด็ก ๆ

รายการที่มุ่งส่งเสริมให้เยาวชนได้ทำกิจกรรมที่เป็นประโยชน์
สนุกสนานอย่างสร้างสรรค์และเสริมสร้างจริยธรรม โดยพิธีกรเยาวชนประจำรายการคือ
เด็กชายรจนกร อยู่หน้า (น้องฟลุท ) และเด็กชายธนาภัค จงใจพระ (น้องโอม)
พร้อมทั้งยังมีช่วงกิจกรรมพิเศษของเด็กหญิงเฟลิเซีย บุชเชอร์ (น้องลิซซี่ ) ออกอากาศทุกวันพุธ
เวลา 16:30 – 17:00 น. ทางสถานีโทรทัศน์สีกองทัพบกช่อง 7 ทั้งนี้ รายการเรื่องเด็ก ๆ
ยังได้รับรางวัลเกียรติคุณเชิดชูเกียรติสื่อมวลชน
รายการโทรทัศน์ดีเด่นด้านนันทนาการระดับประเทศประจำปี 2553 ด้วย

นอกจากนี้ “อมรินทร์เทเลวิชั่น” ยังได้รับความไว้วางใจจากสถานีโทรทัศน์สีกองทัพบกช่อง 7
ให้เป็นผู้ผลิตรายการสารคดีสั้น 1 นาที ชุด 7 สีปันรักให้โลก ออกอากาศทุกวันเสาร์-อาทิตย์
หลังภาพยนตร์นานาชาติ ทางสถานีโทรทัศน์สีกองทัพบกช่อง7 ต่อเนื่องเป็นปีที่ 2 ในครั้งนี้

ฝ่ายอมรินทร์ครีเอทีฟแอนด์อีเว้นต์

รับจัดกิจกรรมสื่อสารการตลาดในรูปแบบอีเว้นต์ และงานแฟร์
ให้กับนิตยสารและหนังสือในเครือของบริษัท และลูกค้าภายนอกอย่างครบวงจร อาทิ
งานบ้านและสวนแฟร์ และ งาน Health Cuisine & Beauty Festival
ด้วยความชำนาญทำให้ได้รับความไว้วางใจจากองค์กรภายนอก
ทั้งในส่วนภาครัฐและหน่วยงานเอกชนให้เป็นผู้จัดงานต่างๆ ผลงานในปี 2555 เช่น
งานมหกรรมลานโพธิ์ ตอนงานวัดลอยฟ้า ของหอจดหมายเหตุพุทธทาส อินทปัญโญ, งาน Tetra
Pak Media Workshop ของบริษัท เต็ดตรา แพ้ค (ประเทศไทย) จำกัด และงาน “Kick off
: Gracing in to 100th Anniversary นิคมอุตสาหกรรม RIL” ของบริษัท เอสซีจี เคมิคอล
จำกัด (มหาชน), งานเปิดตัวหนังสือ “พระมหากษัตริย์ไทยกับพระพุทธศาสนา” จัดทำโดย ดร.
อำนวย วีรวรรณ , งานเปิดตัวหนังสือ "Zangdok Palri :The Lotus Light Palace of
Guru Rinpoche" จัดทำโดย คุณสุภวรรณ ล่ำซำ และงาน TMB Wealth Banking Event :
Exclusive thank you Party ถอดรหัสการลงทุนด้วยศาสตร์ฮวงจุ้ย ของธนาคารทหารไทย
จำกัด (มหาชน) เป็นต้น

จากประสบการณ์ความสำเร็จอย่างต่อเนื่อง ในการสร้างสรรค์กิจกรรมสื่อสารการตลาดมากว่า 13
ปี อมรินทร์ครีเอทีฟแอนด์อีเว้นต์ยังคงมุ่งมั่นสร้างสรรค์งานคุณภาพ
เพื่อตอบสนองความต้องการของลูกค้าอย่างครอบคลุมและมีประสิทธิภาพ
ภายใต้วิสัยทัศน์ในการดำเนินธุรกิจอย่างมืออาชีพที่ว่า “เพราะงานคุณภาพคือความชำนาญของเรา”

ฝ่ายอมรินทร์นิวมีเดีย

ฝ่ายงานที่มีความเชี่ยวชาญด้านการผลิตเนื้อหาในรูปแบบดิจิตอลคอนเทนต์ เช่น การผลิตเว็บไซต์
และการผลิตคอนเทนต์ในรูปแบบของระบบโทรศัพท์เคลื่อนที่ (Mobile Content)
รวมทั้งหนังสืออิเล็กทรอนิกส์ (e-magazine และ e-book)
ซึ่งผู้ใช้งานสามารถเลือกใช้ผ่านระบบปฏิบัติการต่างๆ เช่น Apple IOS, RIM Blackberry และ
Android เป็นต้น

ที่ผ่านมา นอกเหนือจากการผลิตให้แก่หน่วยงานภายในแล้ว ยังมีการให้บริการแก่บุคคลภายนอก เช่น
การรับจ้างผลิตเว็บไซต์ www.trachang.co.th และ www.colourclub.dulux.co.th แล้ว
อมรินทร์นิวมีเดีย ยังให้บริการครอบคลุมอย่างครบวงจร ทั้งในด้านการออกแบบ ผลิต พัฒนา
ตลอดจนให้คำปรึกษาในรูปแบบของสื่อนิวมีเดียรูปแบบอื่นทุกประเภท อาทิ
การจัดทำคอนเทนต์ในรูปแบบหนังสืออิเล็กทรอนิกส์ (e-magazine และ e-book) อีกด้วย

ชีวจิตโฮม

คลีนิคแนวชีวจิตควบคู่กับการแพทย์แผนปัจจุบัน ที่เน้นการรักษาโดยการ “จ่ายยาน้อยที่สุด”
เปิดดำเนินการทุกวันไม่มีวันหยุด ตั้งแต่เวลา 10:00 – 19:00 น. โดยชีวจิตโฮมนี้
แบ่งการดำเนินงานออกเป็น 2 ส่วน คือ

ชีวจิตโฮม คลีนิคเวชกรรม

ให้บริการทางการแพทย์ เพื่อรักษา บำบัด ฟื้นฟู ผู้ป่วยโรคต่าง ๆ
ด้วยการผสมผสานความรู้ทางชีวจิตเข้ากับการแพทย์แผนปัจจุบันและการแพทย์ทางเลือกอื่น ๆ
โดยเริ่มให้มีการบริการทางด้านการฝังเข็ม ตั้งแต่ปี 2554 ที่ผ่านมา รวมถึงการนวดบำบัดต่าง ๆ
ซึ่งได้รับการตอบรับที่ดีมากจากผู้ที่รักสุขภาพ

ชีวจิตโฮม ช็อป

ร้านค้าที่คัดสรรสินค้าและวัตถุดิบส่วนใหญ่ที่มาจากธรรมชาติ หรือโดยวิธีเกษตรอินทรีย์ (Organic)
ที่เอื้อต่อการดำรงชีวิตในแนวทางชีวจิต นอกจากนี้ยังประกอบด้วยสินค้าอุปโภคและบริโภคอื่น ๆ
ภายใต้แบรนด์ “Cheewajithome”

  ลักษณะการประกอบธุรกิจ

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) ประกอบธุรกิจหลักคือ
รับจ้างพิมพ์งานทั่วไป ผลิตสิ่งพิมพ์ของตนเองและรับจ้างโฆษณา จากการที่บริษัทผลิตสิ่งพิมพ์เอง
และใช้ช่องทางการจัดจำหน่ายผ่านบริษัทที่เกี่ยวข้องกันโดยบริษัทได้เข้าไปถือหุ้นในบริษัท อมรินทร์
บุ๊ค เซ็นเตอร์ จำกัด ซึ่งปัจจุบันถือหุ้นในบริษัทดังกล่าวจำนวน 19 เปอร์เซ็นต์
ซึ่งประกอบธุรกิจจัดจำหน่ายสื่อสิ่งพิมพ์ทุกชนิด
ผ่านระบบสายส่งตัวแทนร้านหนังสือทั่วประเทศหรือระบบเอเย่นต์ และขายปลีกผ่านร้านนายอินทร์
นอกจากนี้ ในช่วงไตรมาส 4 ปี 2548 บริษัท ได้ลงทุนในเงินลงทุนของบริษัท ดับบลิวพีเอส
(ประเทศไทย) จำกัด จำนวน 2.50 ล้านบาทคิดเป็น 0.50 เปอร์เซ็นต์ และในปี 2555
บริษัทได้จัดตั้งบริษัทบริษัท อมรินทร์ เทเลวิชั่น จำกัด ซึ่งเป็นบริษัทย่อยที่บริษัทถือหุ้นในอัตราร้อยละ
99.99 บริษัท อมรินทร์ เทเลวิชั่น จำกัด จะทำการออกอากาศเชิงพาณิชย์ช่องรายการ “AMARIN
activ TV” ในระบบ C-Band ตั้งแต่วันที่ 1 มกราคม 2556 เป็นต้นไป

โครงสร้างการถือหุ้นในกลุ่มบริษัทประกอบไปด้วย

  ------------------------- ------------------ ---------------- ---------------
  ดำเนินการโดย               ประเภทธุรกิจ         ทุนชำระแล้ว (บาท)  สัดส่วนการถือหุ้น

  บริษัท อมรินทร์ บุ๊ค เซ็นเตอร์    จำหน่ายสื่อสิ่งพิมพ์      10,000,000.00    19.00%
  จำกัด                                                          

  บริษัท ดับบลิวพีเอส            ระบบมัลติมีเดียสิ่งพิมพ์   500,000,000.00   0.50%
  (ประเทศไทย) จำกัด                                              

  บริษัท อมรินทร์ เทเลวิชั่น จำกัด  ประกอบธุรกิจโทรทัศน์   10,000,000.00    99.99%
  ------------------------- ------------------ ---------------- ---------------